b"\n_START_ARTICLE_\nKredito reitingas\n_START_PARAGRAPH_\nKredito reitingas (angl. credit rating) \xe2\x80\x93 geb\xc4\x97jimo \xc4\xafvykdyti skolinius \xc4\xafsipareigojimus \xc4\xafvertinimas._NEWLINE_Kredito reitingai gali b\xc5\xabti nustatomi pagal \xc4\xafvairius kriterijus: reitingas \xc4\xafmonei, reitingas \xc5\xa1aliai, bank\xc5\xb3 reitingai ir pan._NEWLINE_\xc5\xa0is rodiklis suteikia investuotojams (kreditoriams) koncentruot\xc4\x85 informacij\xc4\x85 apie geb\xc4\x97jim\xc4\x85 vykdyti finansinius \xc4\xafsipareigojimus, tod\xc4\x97l reitingams nustatyti naudojama \xc4\xafvairi ir kuo tikslesn\xc4\x97 informacija apie vertinamo subjekto turt\xc4\x85, \xc4\xafsipareigojimus, rizikingumo laipsn\xc4\xaf ir t. t._NEWLINE_Skolininkui gali b\xc5\xabti suteiktas reitingas nuo auk\xc5\xa1\xc4\x8diausiojo, apib\xc5\xabdinan\xc4\x8dio auk\xc5\xa1\xc4\x8diausi\xc4\x85 saugumo lyg\xc4\xaf, kai skolininko paj\xc4\x97gumas \xc4\xafvykdyti savo \xc4\xafsipareigojimus yra itin didelis, iki \xc5\xbeemiausiojo, atitinkan\xc4\x8dio finansini\xc5\xb3 \xc4\xafsipareigojim\xc5\xb3 nevykdym\xc4\x85._NEWLINE_\xc5\xbdinomiausios kredito reiting\xc5\xb3 agent\xc5\xabros: \xe2\x80\x9eMoody's\xe2\x80\x9c, \xe2\x80\x9eStandard & Poor's\xe2\x80\x9c, \xe2\x80\x9eFitch Ratings\xe2\x80\x9c. Kredito reitingams i\xc5\xa1reik\xc5\xa1ti jos vartoja tam tikr\xc4\x85 klasifikacij\xc4\x85 ir simbolius. \xc5\xa0ios reik\xc5\xa1m\xc4\x97s yra visuotinai pripa\xc5\xbe\xc4\xafstamos ir naudojamos kaip standartas._NEWLINE_Kredito reiting\xc5\xb3 agent\xc5\xabros vaidina svarb\xc5\xb3 vaidmen\xc4\xaf pasaulin\xc4\x97se vertybini\xc5\xb3 popieri\xc5\xb3 ir bankininkyst\xc4\x97s rinkose. Tod\xc4\x97l labai svarbu, kad jos nuosekliai teikt\xc5\xb3 nepriklausomus, objektyvius ir auk\xc5\xa1\xc4\x8diausios \xc4\xafmanomos kokyb\xc4\x97s reitingus.\n_START_SECTION_\nKredito reiting\xc5\xb3 agent\xc5\xabr\xc5\xb3 veikimas\n_START_PARAGRAPH_\nKredito reiting\xc5\xb3 agent\xc5\xabros teikia nuomones apie konkre\xc4\x8di\xc5\xb3 emitent\xc5\xb3 arba finansin\xc4\x97s priemon\xc4\x97s kreditingum\xc4\x85. Kitaip tariant, jos \xc4\xafvertina tikimyb\xc4\x99, kad emitentas bendrai ne\xc4\xafvykdys arba savo finansini\xc5\xb3 \xc4\xafsipareigojim\xc5\xb3 (emitento vertinimas), arba tam tikro \xc4\xafsiskolinimo ar fiksuot\xc5\xb3 pajam\xc5\xb3 vertybini\xc5\xb3 popieri\xc5\xb3 mok\xc4\x97jim\xc5\xb3 (priemoni\xc5\xb3 vertinimas)._NEWLINE_\xc5\xa0ios nuomon\xc4\x97s \xe2\x80\x93 arba reitingai \xe2\x80\x93 yra pagr\xc4\xafsti informacija, susijusia su vertinamos \xc4\xafstaigos pajam\xc5\xb3 srautu ir balanso ataskaita (ypating\xc4\x85 d\xc4\x97mes\xc4\xaf skiriant \xc4\xafsiskolinimams). Taip pat atsi\xc5\xbevelgiama \xc4\xaf finansinius rezultatus praeityje. Reitingais tik pateikiamas orientacinis situacijos konkre\xc4\x8diu metu vertinimas, ir tod\xc4\x97l jie turi b\xc5\xabti reguliariai i\xc5\xa1 naujo patvirtinami arba per\xc5\xbei\xc5\xabrimi, atsi\xc5\xbevelgiant \xc4\xaf naujausius ekonominius ar kitus poky\xc4\x8dius. Kredito reiting\xc5\xb3 agent\xc5\xabros skirsto emitentus \xc4\xaf kategorijas pagal atitinkamus laipsnius, atsi\xc5\xbevelgdamos \xc4\xaf vertinam\xc4\x85 tikimyb\xc4\x99, kad jie \xc4\xafvykdys arba ne\xc4\xafvykdys savo \xc4\xafsipareigojim\xc5\xb3. Kredito reiting\xc5\xb3 agent\xc5\xabros naudoja i\xc5\xa1samias kreditingumo skales, kuriose vadinamasis investicinis laipsnis (ma\xc5\xbea rizika) atskiriamas nuo spekuliacinio laipsnio (didel\xc4\x97 rizika), taip perteikiant su vertybiniais popieriais susijusi\xc4\x85 rizik\xc4\x85 (\xc4\xafsipareigojim\xc5\xb3 nevykdymo tikimyb\xc4\x99)._NEWLINE_Paprastai reitingus u\xc5\xbesako (ir apmoka) patys emitentai. Tokiais atvejais jie pagr\xc4\xafsti vie\xc5\xa1ai prieinamais duomenimis ir informacija, kuri n\xc4\x97ra vie\xc5\xa1ai prieinama, ta\xc4\x8diau kuri\xc4\x85 savanori\xc5\xa1kai atskleid\xc5\xbeia vertinama \xc4\xafstaiga (pvz., apklausiant vertinamos \xc4\xafstaigos vyriausiuosius finans\xc5\xb3 pareig\xc5\xabnus). Ta\xc4\x8diau kartais kredito reiting\xc5\xb3 agent\xc5\xabros suteikia neu\xc5\xbesakytus reitingus (t. y. vertinimus, kuri\xc5\xb3 emitentas nepra\xc5\xa1\xc4\x97 atlikti). Tokie reitingai paprastai sudaromi nenaudojant vie\xc5\xa1ai neatskleistos informacijos._NEWLINE_Nors reiting\xc5\xb3 teikimas yra neabejotinai pagrindin\xc4\x97 toki\xc5\xb3 agent\xc5\xabr\xc5\xb3 veikla, daugelis kredito reiting\xc5\xb3 agent\xc5\xabr\xc5\xb3 taip pat pasinaudoja savo rizikos vertinimo patirtimi teikdamos kitas finansines paslaugas (pvz., patarimus d\xc4\x97l investavimo) emitentams (tiesiogiai arba per susijusias organizacijas).\n_START_SECTION_\nPoveikis finans\xc5\xb3 rinkoms\n_START_PARAGRAPH_\nKredito reitingai turi didel\xc4\x99 reik\xc5\xa1m\xc4\x99 finans\xc5\xb3 rinkose. Tai ai\xc5\xa1kinama dviem pagrindin\xc4\x97mis prie\xc5\xbeastimis. Pirma, nors jie pagr\xc4\xafsti sud\xc4\x97tingais vertinimais, jais lengvai ir greitai gali pasinaudoti investuotojai, nepaisant j\xc5\xb3 patirties ir veiklos pob\xc5\xabd\xc5\xbeio. Antra, kredito reiting\xc5\xb3 agent\xc5\xabros turi ger\xc4\x85 reputacij\xc4\x85 ir, rinkos dalyvi\xc5\xb3 supratimu, teikia ne\xc5\xa1ali\xc5\xa1k\xc4\x85 duomen\xc5\xb3 analiz\xc4\x99._NEWLINE_Pastaraisiais metais galima pasteb\xc4\x97ti, kad kredito reiting\xc5\xb3 agent\xc5\xabros tapo svarbios verslo veikloje ir norminiuose reikalavimuose. Kita vertus, daugelio skolos priemoni\xc5\xb3 komercin\xc4\x97 s\xc4\x97km\xc4\x97 smarkiai priklauso nuo suteikto reitingo. Reitingas tapo b\xc5\xabtina s\xc4\x85lyga ie\xc5\xa1kantiems i\xc5\xa1orinio finansavimo vertybini\xc5\xb3 popieri\xc5\xb3 rinkose (ypatingai, kai emitentai nedalyvauja skolos rinkose). Emitentui suteiktas kredito reitingas nulemia pal\xc5\xabkan\xc5\xb3 normas, kurias jis tur\xc4\x97s pasi\xc5\xablyti, nor\xc4\x97damas pritraukti i\xc5\xa1orin\xc4\xaf finansavim\xc4\x85. Be to, kredito reitingai vis da\xc5\xbeniau naudojami sutar\xc4\x8di\xc5\xb3 nuostatose d\xc4\x97l kredito teikimo nutraukimo, skolos i\xc5\xa1mok\xc4\x97jimo pagreitinimo ar kit\xc5\xb3 kreditavimo s\xc4\x85lyg\xc5\xb3 pakeitimo._NEWLINE_Kita vertus, pagal kai kuri\xc5\xb3 \xc5\xa1ali\xc5\xb3 teis\xc4\x97s normas reikalaujama, kad tam tikr\xc5\xb3 r\xc5\xab\xc5\xa1i\xc5\xb3 investiciniai produktai b\xc5\xabt\xc5\xb3 parduodami tik su s\xc4\x85lyga, kad emitentas gali \xc4\xafrodyti konkret\xc5\xb3 kreditingumo laipsn\xc4\xaf, patvirtint\xc4\x85 pripa\xc5\xbeintos kredito reiting\xc5\xb3 agent\xc5\xabros suteiktu reitingu. Taip pat kredito reiting\xc5\xb3 agent\xc5\xabros vis da\xc5\xbeniau dalyvauja vertinant rizik\xc4\x85, susijusi\xc4\x85 su turtu, priklausan\xc4\x8diu finans\xc5\xb3 \xc4\xafstaigoms, kurioms taikomas kapitalo pakankamumo reikalavimas._NEWLINE_Kredito reiting\xc5\xb3 agent\xc5\xabr\xc5\xb3 vaidmuo rinkose yra paprastai labai teigiamai vertinamas ir investuotoj\xc5\xb3, ir emitent\xc5\xb3. Jos teikia investuotojams informacij\xc4\x85, kuri jiems padeda \xc4\xafvertinti su saugumu susijusi\xc4\x85 rizik\xc4\x85. Taip pat jos padeda suma\xc5\xbeinti kapitalo pritraukimo i\xc5\xa1laidas emitentams (arba bent jau palankiai \xc4\xafvertintiems emitentams)."